Statnett vil importere atomkraft fra Russland

Statnett vurderer å importere atomkraft fra Kola til Finnmark.

FÅR KRITIKK: Statnett-sjef Auke Lont vil hente atomkraft fra Russland. Vis mer byoutline Nils Bjåland/VG

Publisert: Oppdatert: 20. januar 2011 07:29 , Publisert: 20. januar 2011 06:48

Bellona er kritisk og frykter det vil forlenge levetiden til farlige atomreaktorer.

Statnett er i samtaler med det russiske energiselskapet Inter Rau Ues om å bygge en omformerstasjon som gjør det mulig å importere kraft fra Kola til Finnmark, skriver Teknisk Ukeblad.

Daglig leder Nils Bøhmer i miljøstiftelsen Bellona mener planene må stanses. På Kola er det ett kjernekraftverk med fire reaktorer. Det er de to eldste reaktorene Bøhmer er mest bekymret for.

– Selv om det er gjort en del forbedringer, vil de aldri komme opp til internasjonal sikkerhetsstandard, sier Bøhmer.

Billig strøm

Bøhmer mener økt kraftutveksling mellom Kola og Finnmark er en god idé hvis det samtidig hadde vært en plan om å bruke den fornybare kraften som kan importeres fra Norge til å fase ut atomkraft på Kola. Men det er ikke dette som er russernes mål.

– Russerne planlegger å drive de eldste reaktorene på Kola så lenge som mulig og eventuelt bygge nye reaktorer. De gamle reaktorene vil produsere veldig billig strøm i lang tid som vil utkonkurrere forsøk på å etablere fornybar kraft i regionen, sier Bøhmer til Teknisk Ukeblad.

– Reaktorene ble bygget på 1970- og 80-tallet for å gi strøm til tungindustrien. Nå er mye lagt ned eller går for halv maskin, og det har ført til at det er et stort kraftoverskudd som russerne forsøker å finne et marked for, forklarer han.

Bedre enn før

Seksjonssjef Ole Reistad i Statens strålevern betegner sikkerheten ved anleggene som god og langt bedre enn den var tidligere. Det gjelder både utstyret som benyttes, og måten vedlikehold og oppgraderinger gjennomføres på. Likevel gir han Bellona rett i sin kritikk om at de to eldste reaktorene bør stenges.

– De designmessige forholdene er problematiske og vil alltid være det. Vi ville aldri tillatt lignende verk å drive i Vesten. Ved en ulykke slipper altfor mye radioaktivitet ut. Den risikoen synes ikke vi det er verdt å ta. Derfor vil vi alltid prinsipielt si at de to eldste reaktorene bør stenges, sier Reistad.

Flere nyheter på E24.